Teorije učenja ukratko

# Uvod

Učenje je kompleksan proces kojim se ponajviše bave psihologija i pedagogija, a pokušavaju ga objasniti brojne [teorije učenja](http://www.emtech.net/learning_theories.htm). Spomenut ćemo sljedeće teorije učenja:

1. biheviorizam
2. kognitivizam
3. konstruktivizam

i neke manje raširene pedagoške teorijske koncepte.

# Biheviorizam

## Općenito o teoriji

Prema [bihevioristima](http://maxweber.hunter.cuny.edu/pub/eres/EDSPC715_MCINTYRE/BehavioristHistory.html) naše iskustvo s posljedicama pojedine vrste ponašanja određuje naše buduće ponašanje, odnosno očekivanje određenih posljedica upravlja našim ponašanjem. Prema [biheviorističkom modelu](http://www.ryerson.ca/~glassman/behavior.html), instruktori mogu utjecati na ponašanje učenika tako da [potkrepljuju](http://en.wikipedia.org/wiki/Reinforcement) ponašanje koje vodi željenom obrazovnom cilju. Željeno ponašanje potiče se pozitivnim potkrepljivanjem – nagradama, dobrim ocjenama, pohvalama, dok se neželjeno ponašanja uklanja pomoću negativnih povratnih informacija – prijekorima, lošijim ocjenama, kaznama itd. Biheviorističke metode se vrlo često koriste u sustavima elektroničkog učenja npr. prilikom ispitivanja znanja pojedinog studenta na kraju lekcije. Na tim testovima studenti odgovaraju na pitanja i, ukoliko uspješno odgovore, dobivaju pozitivnu povratnu informaciju, a ukoliko ne znaju neke od odgovora, upućuje ih se na mjesta na kojima mogu pronaći informacije vezane uz točan odgovor.

## Način primjene

Prema biheviorizmu poučavanje treba raščlaniti u manje i dobro potkrijepljene korake. Bihevioristički pristup primjenjuje se (a) redovitom uporabom testova, kvizova i drugih metoda procjene i samoprocjene znanja; (b) planiranjem i provođenjem različitih oblika pohvaljivanja i nagrađivanja za ostvarene rezultate u obrazovnom procesu; (c) uskraćivanjem nagrade ili prikladnim kažnjavanjem za neželjene oblike ponašanja tijekom obrazovanja.

# Kognitivizam

## Općenito

[Kognitivističke teorije učenja](http://web.syr.edu/~walker/COGNITIVISMTHEORIES.htm) bave se misaonim aktivnostima kojima se aktivno obrađuju informacije, a učenje se promatra kao proces organiziranja, pohranjivanja i traženja veza između informacija.

Prema kognitivizmu, suština učenja je u razvijanju [kognitivnih shema](http://www.cba.uri.edu/scholl/Notes/Cognitive_Schema.htm) ili misaonih struktura koje reprezentiraju određene vanjske ili unutarnje pojave ili procese. Pritom se razvijaju nove misaone sheme i uklapaju u postojeće znanje i/ili postojeće sheme bivaju promijenjene i prilagođene kako bi se u njih uklopilo novo iskustvo.

## Način primjene

Prema kognitivizmu naglasak kod učenja treba biti na oblikovanju novih misaonih shema i prilagođavanju postojećih, a tipične metode poučavanja prema kognitivističkim načelima korištenje primjera i modela za usvajanje i povezivanje pojmova, vježbe kategorizacije i komparacije, izrada dijagrama i shema, oslanjanje na ranije naučeno u stjecanju novih znanja, kombiniranje načina učenja itd.

# Konstruktivizam

## Općenito

[Konstruktivizam](http://chiron.valdosta.edu/whuitt/col/cogsys/construct.html) kao teorijski koncept označava *izgradnju znanja na temelju vlastitog iskustva* pa je zbog toga način stjecanja znanja *jedinstven* kod svakog pojedinca. Pritom se nastoji da učenici što više samostalno odabiru i prerađuju informacije te stvaraju hipoteze i donose odluke na temelju vlastitih mentalnih modela (kognitivnih struktura, shema) kojima organiziraju osobno iskustvo.

Prema konstruktivizmu, instruktor treba potaknuti učenike da samostalno otkrivaju načela i zakone u sadržajima koje uče pri čemu informacije koje trebaju naučiti prethodno transformira u oblik koji je prilagođen razini već usvojenog znanja učenika.

## Način primjene

Instruktor prvo treba uvesti učenike u neko novo područje i pomoći im da otkriju kako će najlakše i najdjelotvornije stjecati novo znanje te ih s vremenom osamostaliti tako da nauče kako sami mogu učiti (engl. learn to learn).

Prema konstruktivizmu, prilikom učenja treba što više koristiti *samostalan rad učenika* na problemima koji su povezani s gradivom koje trebaju svladati, tj. oni trebaju rješavati složenije i s realnim svijetom povezane zadatke, koristiti analize slučajeva, raditi na projektima itd.

# Ostale teorije

[Teoriju dvostrukog kodiranja](http://chd.gse.gmu.edu/immersion/knowledgebase/strategies/cognitivism/DualCodingTheory.htm) (dual coding theory) razvio je ***A. Pavio*** . Osnovno načelo teorije dvostrukog kodiranja jest da je prisjećanje ili prepoznavanje objekata učinkovitije ako su informacije prethodno prezentirane na oba načina, tj. vizualno i verbalno.

U skladu s [teorijom poučavanja uz pomoć "sidra"](http://www.ed.psu.edu/nasa/achrtxt.html) (anchored instruction), koju je razvio ***J. Bransford***, aktivnosti podučavanja i učenja izgrađuju se oko neke problemske situacije ili analize slučaja. Naime, ukoliko učenici iz nekog područja nemaju već usvojena znanja, obično su primorani učiti izvan konteksta što je nedjelotvorno i stvara poteškoće. Zato se koriste primjeri, analize slučaja ili problemske situacije koje predstavljaju "sidro" za procese stjecanja novih znanja.

Prema [teoriji razrade](http://carbon.cudenver.edu/~bwilson/elab.html) (elaboration theory) poučavanje treba biti organizirano u rastućim intervalima složenosti za optimalno učenje. Temeljna je ideja ove teorije da učenik treba razviti smisleni kontekst (temelj/pozadinu) s kojim se potom sjedinjavaju nove ideje i vještine.

Polazište [teorije višestrukih inteligencija](http://www.bham.wednet.edu/studentgal/onlineresearch/oldonline/mod9.htm) (multiple intelligences), autora ***H. Gardnera***, je da svaki pojedinac posjeduje više različitih oblika inteligencija, a svaki taj oblik je razvijen do određene razine. Autor te teorije razmatra sedam glavnih oblika inteligencija: lingvističku, glazbenu, logičko-matematičku, prostornu, tjelesnu, intra-personalnu i inter-personalnu. Prema toj teoriji, učenje se treba fokusirati na neku konkretnu inteligenciju pojedine osobe.

Poznata [teorija socijalnog učenja](http://www.criminology.fsu.edu/crimtheory/bandura.htm) (social learning theory), autora ***A. Bandure***, ističe da se znatan dio učenja odvija u interakciji pojedinca i socijalne okoline, tj. promatranjem i modeliranjem tuđeg ponašanja te imitacijom drugih pojedinaca.

Prema [teoriji kognitivnog pripravništva](http://www.edtech.vt.edu/edtech/id/models/cog.html) (cognitive apprenticeship) formalno školovanje ne uspijeva u poučavanju složenih kognitivnih vještina. U odnosima između stručnjaka i pripravnika (kao i u odnosu "majstora" i "šegrta"), stručnjak otkriva pripravniku način svojeg razmišljanja i demonstrira vještine koje su potrebne za obavljanje neke specijalističke aktivnosti.

[Računalom podržano suradničko učenje](http://ifets.ieee.org/periodical/vol_1_2002/ewing.html) (CSCL - computer supported collaborative learning) je novija paradigma čiji je autor ***T. Koschmann***. U ovom pristupu istražuje se uporaba informacijskih i komunikacijskih tehnologija (ICT) kao sredstava kojima se posreduje u primjeni različitih suradničkih metoda u nastavi (npr. učenje od vršnjaka, simulacije i igre, projekti i problemsko učenje). Pritom je cilj podržati učenike/studente u zajedničkom učenju i uporabom tehnologije ostvariti grupnu dinamiku koja nije moguća u interakciji licem-u-lice.

*Napomena*: Tekst je preuzet s web stranica Referalnog centra za metodiku i komunikaciju na http://www.carnet.hr/referalni/obrazovni/mkod/.